དེས་ན་གྲུབ་ཆེན་དྲན་པ་ཡབ་སྲས་དང་།གྲུབ་ཐོབ་རྣམ་གསུམ་སོགས་ཀྱི་སྔོན་ལ་ཁྲི་ཀ་རེབ་གོང་ཕྱོགས་འདིར་བོན་བསྟན་དར་ཨེ་ཡོད་ཅེ་ན།མེད་ཟེར་མི་འོས་ཏེ།གོང་དུ་བཤད་པའི་གདུང་སོབ་མུ་ཆོའི་དངོས་སློབ་ཕྲོམ་མཁས་པ་གསེར་ཐོག་ལྕེ་འབྱམས་དང་།ཕྲོམ་གཤེན་རྔམ་པ་ལྕེ་རིང་།ཀ་ཆུའི་གཙུག་ཕུད་རྒྱལ་བ།མཁན་ཆེན་མུ་ཟི་གསལ་བཟང་སོགས་ཕྱོགས་འདིར་བྱོན་པ་ནི།གནམ་གྱི་ཁྲི་བདུན་གྱི་རིང་ཡིན་པས་ཤེས་པར་སླའོ།།དེ་བས་ན་བོད་རྒྱལ་ཐོག་མའི་རིང་ནས་བཟུང་བོན་བསྟན་དར་ཡོད་པ་མ་ཟད།ལྷག་པར་གྲི་གུམ་སྐབས་ཕྱོགས་འདིར་གནོད་པ་མ་བྱུང་ཞིང་།ཕྲོམ་དང་།མེ་ཉགསུམ་པ།ཞང་ཞུང་།སེ་བོན་སོགས་ཀྱི་གྲུབ་ཆེན་དུ་མ་ཕྱོགས་འདིར་བྱོན་ནས་བསྟན་པ་སྤེལ་བ་ལ།དབུས་ན་ནུབ་ཀྱང་མཐའ་ན་དར།ཟེར་བའི་ཐ་སྙད་ཡོད་དོ།།དམ་པ་དེ་རྣམས་ཀྱི་བཀའ་དྲིན་ལས་ཐོག་མཐའ་བར་གསུམ་དུ་སྒྲུབ་རྒྱུད་ཀྱི་བསྟན་པའི་སྲོལ་མ་ཉམས་པར་གནས་པ་ཡིན་ནོ།།སློབ་དཔོན་དྲན་པ་ནས་གྲུབ་ཐོབ་རྣམས་གསུམ་བར་གྱི་ལོ་བརྒྱ་ལྷག་གི་བར་ལ་བོན་གྱི་དགོན་སྡེ་ཆེན་པོ་དར་བ་གོང་དུ་བཤད་པ་ལྟར་ལ།གྲུབ་ཐོབ་གསུམ་བྱོན་ནས་ལོ་ཉིས་བརྒྱ་ཙམ་དུ་དགོན་སྡེ་དང་གྲོང་སྡེ་དར་རྒྱས་བྱུང་བ་ཡིན།དེ་ནས་རྐྱེན་དང་དུས་ཀྱི་དབང་གིས་ཉམས་གུད་ཆེན་པོ་བྱུང་།